Dreapta Unită (USR, PMP şi Forţa Dreptei) anunţă că marchează anul acesta Ziua Europei, pe 9 mai, printr-un miting de amploare în Timişoara. Evenimentul va avea loc de la ora 19.00, la Sala Olimpia din Timişoara şi îşi propune să arate, încă o dată, importanţa votului de pe 9 iunie, precizează alianţa, potrivit news.ro
La eveniment vor fi prezenţi liderii alianţei Dreapta Unită, Cătălin Drulă, preşedinte USR, Eugen Tomac, preşedinte PMP, şi Ludovic Orban, preşedinte Forţa Dreptei, primarul Timişoarei, Dominic Fritz, candidaţii alianţei la Europarlamentare, precum şi membri şi simpatizanţi ai celor trei formaţiuni politice.
”Am creat alianţa Dreapta Unită ca să le oferim oamenilor o alternativă onestă şi puternică la clanul PSD-PNL. Alianţa noastră este singura şansă să scăpăm România de clanul PSD-PNL. PSD şi PNL sunt corupte şi guvernează prost. Dar ce poate face USR, ce poate face Dreapta Unită? Răspunsul sincer: poate moderniza România”, spune Cătălin Drulă, preşedintele USR.
”Un oraş modern se construieşte împreună cu oamenii. Cu implicarea lor, cu interesul lor pentru lucrurile mici şi lucrurile mari, cu grija lor pentru oraş. Am digitalizat primăria şi am lansat o platformă de consultare publică online, după modelul altor capitale europene, tocmai pentru a ţine timişorenii aproape de Primărie”, afirmă Dominic Fritz, primarul USR al Timişoarei.
Mii de membri şi simpatizanţi Dreapta Unită vor participa fizic la mitingul care va fi transmis live şi pe canalele de Social Media ale USR, se precizează în comunicat.